EIROPAS KOMISIJA Briselē, 14.11.2022 COM(2022) 589 final 2022/0366(NLE) Priekšlikums PADOMES LĒMUMS par nostāju, kura Eiropas Savienības vārdā jāieņem Partnerības padomē, kas izveidota ar Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, attiecībā uz lēmuma pieņemšanu par to personu saraksta izveidi, kuras vēlas un spēj būt šķīrējtiesneši saskaņā ar nolīgumu





PASKAIDROJUMA RAKSTS 1.Priekšlikuma priekšmets Komisija ierosina Padomei noteikt nostāju, kas Savienības vārdā jāieņem Partnerības padomē, kura izveidota ar Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses (“Tirdzniecības un sadarbības nolīgums”), attiecībā uz Partnerības padomes lēmumu izveidot to personu sarakstu, kuras vēlas un spēj būt šķīrējtiesneši saskaņā ar nolīgumu. 2.Priekšlikuma konteksts 2.1.Tirdzniecības un sadarbības nolīgums ES un Apvienotās Karalistes noslēgtajā Tirdzniecības un sadarbības nolīgumā ir noteikti preferenciāli režīmi tādās jomās kā preču un pakalpojumu tirdzniecība, digitālā tirdzniecība, intelektuālais īpašums, publiskais iepirkums, aviācija un autotransports, enerģētika, zivsaimniecība, sociālā nodrošinājuma sistēmu koordinācija, tiesībaizsardzība un tiesu iestāžu sadarbība krimināllietās, tematiskā sadarbība un dalība Savienības programmās. Tā pamatā ir noteikumi, kas nodrošina vienlīdzīgus konkurences apstākļus un pamattiesību ievērošanu. 2.2.Partnerības padome Partnerības padomē, kas izveidota ar Tirdzniecības un sadarbības nolīguma 7. panta 1. punktu, ir Savienības un Apvienotās Karalistes pārstāvji. To kopīgi vada Savienība un Apvienotā Karaliste. Tirdzniecības un sadarbības nolīguma I pielikumā ir izklāstīts Partnerības padomes reglaments. Partnerības padomes uzdevumi ir noteikti Tirdzniecības un sadarbības nolīguma 7. pantā, un tie galvenokārt ir šādi: ·uzraudzīt šā nolīguma un jebkura papildinoša nolīguma mērķu sasniegšanu; ·pieņemt lēmumus un ieteikumus, tostarp grozījumus nolīgumā paredzētajos gadījumos. 2.3.Paredzētais Partnerības padomes akts Saskaņā ar Tirdzniecības un sadarbības nolīguma 752. panta 1. punktu Partnerības padome ne vēlāk kā 180 dienas pēc Tirdzniecības un sadarbības nolīguma stāšanās spēkā izveido sarakstu ar vismaz 15 personām, kurām ir speciālās zināšanas konkrētās nozarēs, uz ko attiecas šis nolīgums vai to papildinoši nolīgumi, un kuras vēlas un spēj būt šķīrējtiesneši. Sarakstu veido šādi trīs apakšsaraksti: (a)viens personu apakšsaraksts, kas sagatavots, pamatojoties uz Savienības priekšlikumiem; (b)viens personu apakšsaraksts, kas sagatavots, pamatojoties uz Apvienotās Karalistes priekšlikumiem, un (c)viens personu apakšsaraksts, kuras nav nevienas Puses valstspiederīgie un kandidē uz šķīrējtiesas priekšsēdētāja amatu.

Paredzētā lēmuma mērķis ir izveidot to personu sarakstu, kuras vēlas un spēj būt šķīrējtiesneši saskaņā ar Tirdzniecības un sadarbības nolīgumu. Saskaņā ar Tirdzniecības un sadarbības nolīguma 10. panta 1. punktu paredzētais lēmums kļūs Pusēm saistošs. Saskaņā ar Tirdzniecības un sadarbības nolīguma 1. pielikuma 9. panta 3. punktu Partnerības padomes pieņemtajos lēmumos norāda datumu, kurā tie stājas spēkā. 3.Nostāja, kas jāieņem Savienības vārdā Saskaņā ar Tirdzniecības un sadarbības nolīguma 783. pantu nolīgums stājās spēkā 2021. gada 1. maijā. Pamatojoties uz saviem attiecīgajiem priekšlikumiem, Savienībai un Apvienotajai Karalistei būtu kopīgi jāvienojas par: –personu apakšsarakstu, kas sagatavots, pamatojoties uz Savienības priekšlikumiem; –personu apakšsarakstu, kas sagatavots, pamatojoties uz Apvienotās Karalistes priekšlikumiem, –personu apakšsarakstu, kuras nav nevienas Puses valstspiederīgie un kandidē uz šķīrējtiesas priekšsēdētāja amatu. Tāpēc Savienības nostājai vajadzētu būt šādai: atbalstīt Partnerības padomes lēmuma pieņemšanu, ievērojot Tirdzniecības un sadarbības nolīguma 752. panta 1. punktu, ar ko izveido to personu sarakstu, kuras vēlas un spēj būt šķīrējtiesneši saskaņā ar nolīgumu, atbilstīgi šim priekšlikumam pievienotajam lēmuma projektam. 4.Juridiskais pamats Līguma par Eiropas Savienības darbību juridiskie pamati ir tie, kas reglamentē jomas, kurās var izmantot strīdu izšķiršanas procedūru, proti, ·LESD 43. panta 2. punkts (zivsaimniecība), ·LESD 91. panta 1. punkts un 100. panta 2. punkts (transports), ·LESD 173. panta 3. punkts, 182. panta 5. punkts, 188. pants un 189. panta 2. punkts (Savienības programmas), ·LESD 207. panta 2. punkts (kopējā tirdzniecības politika), saistībā ar LESD 218. panta 9. punktu, kur paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”. Lēmums, kuru Partnerības padome tiek aicināta pieņemt, ir akts ar juridiskām sekām. Paredzētais akts būs Pusēm saistošs saskaņā ar nolīguma 10. panta 1. punktu. Paredzētais akts nepapildina un negroza nolīgumā noteikto iestāžu sistēmu. Paredzētā lēmuma mērķis un saturs attiecas uz Savienības nostājas noteikšanu attiecībā uz to personu saraksta izveidi, kuras vēlas un spēj būt šķīrējtiesneši saskaņā ar Tirdzniecības un sadarbības nolīgumu. Tāpēc ierosinātā lēmuma procesuālais juridiskais pamats ir LESD 218. panta 9. punkts.

5.Paredzētā akta publicēšana Tā kā Partnerības padomes lēmuma mērķis ir izveidot to personu sarakstu, kuras vēlas un spēj būt šķīrējtiesneši saskaņā ar Tirdzniecības un sadarbības nolīgumu, ir lietderīgi Partnerības padomes lēmumu pēc tā pieņemšanas publicēt Eiropas Savienības Oficiālajā Vēstnesī. 2022/0366 (NLE) Priekšlikums PADOMES LĒMUMS par nostāju, kura Eiropas Savienības vārdā jāieņem Partnerības padomē, kas izveidota ar Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, attiecībā uz lēmuma pieņemšanu par to personu saraksta izveidi, kuras vēlas un spēj būt šķīrējtiesneši saskaņā ar nolīgumu

EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 2. punktu, 91. panta 1. punktu, 100. panta 2. punktu, 173. panta 3. punktu, 182. panta 5. punktu, 188. pantu, 189. panta 2. punktu un 207. panta 2. punktu saistībā ar tā 218. panta 9. punktu, ņemot vērā Eiropas Komisijas priekšlikumu, tā kā: (1)Tirdzniecības un sadarbības nolīgums starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses (“Tirdzniecības un sadarbības nolīgums”), tika noslēgts ar Padomes Lēmumu (ES) 2021/689 un stājās spēkā 2021. gada 1. maijā. (2)Saskaņā ar Tirdzniecības un sadarbības nolīguma 752. panta 1. punktu Partnerības padomei ir jāizveido to personu saraksts, kuras vēlas un spēj būt šķīrējtiesneši. Saraksts būtu jāveido no šādiem trim apakšsarakstiem: a) vienam personu apakšsarakstam, kas sagatavots, pamatojoties uz Savienības priekšlikumiem; b) vienam personu apakšsarakstam, kas sagatavots, pamatojoties uz Apvienotās Karalistes priekšlikumiem, c) vienam personu apakšsarakstam, kuras nav nevienas Puses valstspiederīgie un kandidē uz šķīrējtiesas priekšsēdētāja amatu. (3)Katrā apakšsarakstā būtu jānorāda vismaz piecas personas. (4)Saskaņā ar Tirdzniecības un sadarbības nolīguma 741. panta 2. punktu visiem šķīrējtiesnešiem vajadzētu būt personām, kuru neatkarība nav apšaubāma, kurām ir kvalifikācija, kas vajadzīga, lai ieņemtu augstus tiesnešu amatus viņu attiecīgajās valstīs, vai kuras ir juristi ar atzītu kompetenci. Viņiem būtu jābūt pierādījušiem speciālās zināšanas tiesībās un starptautiskajā tirdzniecībā, tostarp konkrētos jautājumos, uz kuriem attiecas otrās daļas pirmā temata I līdz VII sadaļa, VIII sadaļas 4. nodaļa, IX līdz XII sadaļa vai sestais temats, vai tiesībās un visos citos jautājumos, uz ko attiecas Tirdzniecības un sadarbības nolīgums vai jebkurš papildinošais nolīgums, un priekšsēdētājam ir arī pieredze strīdu izšķiršanas procedūrās. (5)Saskaņā ar Tirdzniecības un sadarbības līguma 752. panta 3. punktu šajā sarakstā neiekļauj personas, kas ir Savienības iestāžu, kādas dalībvalsts valdības vai Apvienotās Karalistes valdības locekļi, ierēdņi vai citi darbinieki. (6)Pamatojoties uz Savienības un Apvienotās Karalistes priekšlikumiem, Partnerības padomei būtu jāvienojas par astoņu personu apakšsarakstu šķīrējtiesas priekšsēdētāja amatam un par diviem sešu personu apakšsarakstiem šķīrējtiesnešu amatam. (7)Nostājas, kas Eiropas Atomenerģijas kopienas vārdā jāieņem Partnerības padomē par jautājumiem, uz kuriem attiecas Eiropas Atomenerģijas kopienas dibināšanas līgums, noteikšanai piemēro atsevišķu procedūru. (8)Ir lietderīgi noteikt nostāju, kas Savienības vārdā ir jāieņem Partnerības padomē, IR PIEŅĒMUSI ŠO LĒMUMU.